Man val ver ná ‘sekstransaksie’ glo skeefloopArgieffoto: Kent Williamson ŉ 29-jarige man is glo deur ŉ vrou wat hy vir seks wou betaal van die tweede verdieping van ŉ woonstelblok in Pretoria gestamp. Kapt. Daniel Mavimbela, woordvoerder van die polisie, het gesê ŉ saak van poging tot moord word ondersoek. “Die slagoffer het glo na die woonstelblok in Leydsstraat in Sunnyside gegaan om by vriende te gaan kuier en daar ŉ 29-jarige vrou ontmoet. Hulle het glo ooreengekom om seks te hê en dat hy die vrou daarvoor sou betaal,” het Mavimbela gesê. Hy het die vrou glo net R30 aangebied, maar sy wou na bewering meer hê en het hom deursoek. “Die verdagte het later die slagoffer se rugsak met ŉ skootrekenaar daarin geëis. Toe hy weier, het sy hom glo deur die venster van die woonstel gestamp,” het Mavimbela gesê. Die slagoffer het onder meer sy pols gebreek en is na ŉ nabygeleë hospitaal gehaas waar hy tans behandeling ontvang. Die verdagte sal binnekort in die Pretoria-landdroshof verskyn.